Q=11	C=7	SS=0	LS=0	PS=3	DC=3	LC=0	SD=0	BS=0	G0=17	G1=11	G2=5	DLID=kaa_Latn	BODY=2020 jylǵy 10 tamyz 14:58\nNUR-SULTAN. QazAqparat - Senat depýtaty Lázzat Súleımen dári-dármekke qatysty Qaraǵandy oblysyndaǵy ahýaldy baqylaýǵa aldy, dep habarlaıdy QazAqparat palatanyń baspasóz qyzmetine silteme jasap.\nL.Súleımen óńirge jasaǵan saparynda jergilikti aýrýhanalarǵa, provızorlyq ortalyqtarǵa, dárihana jelileriniń qoımalaryna baryp, medıtsına qyzmetkerlerimen jáne emdelýshilermen kezdesti.\n«Pandemııa órship turǵan kezde Senat depýtattary qol qýsyryp otyrmady. Biz de el azamattarymen birge qaıǵyryp, qabyrǵamyz qaıysty. Naýqastardy dári-dármekpen qamtamasyz etý jumystaryna qatystyq, muqtaj azamattarǵa túrli kómek kórsettik. Aldaǵy ýaqytta da jergilikti azamattardyń kótergen máseleleri depýtattardyń nazarynan tys qalmaıdy», – dedi ol.\nSenator dárihanalardaǵy jaǵdaıǵa da kóńil bólip, iri farmjelilerdiń biriniń qoımasyna arnaıy bardy. Jergilikti mamandardyń aıtýynsha, qazir munda áleýmettik mańyzy bar preparattardyń, onyń ishinde antıbıotıkterdiń qajetti qory bar. Sondaı-aq, Senat depýtaty jyljymaly áleýmettik dárihananyń jumysymen tanysty.\nJergilikti turǵyndar senatordyń nazaryn medıtsına qyzmetkerlerine laıyqty jaǵdaı jasaý, olardy baspanamen qamtý máselesine aýdardy. Lázzat Súleımen bul baǵytta memleket tarapynan tıisti jumystar qolǵa alynǵanyn tilge tıek etip, elimizdiń medıtsına salasyn damytýǵa, sala mamandarynyń turmys sapasyn arttyrýǵa basa mán berilip otyrǵanyn jetkizdi.\n«Sonyń aıasynda qazirgi tańda óńirde modýldik juqpaly aýrýlar aýrýhanasynyń qurylysyn bastalǵanyn aıta ketken jón. Nysan koronavırýstan emdeýge qajetti jabdyqtarmen qamtamasyz etilmek.\nІndet juqtyrǵan azamattarmen kezdesýinde emdelýshiler emdeý sharalary jáne medıtsınalyq qyzmet júıesinde týyndaǵan máseleler jóninde aıtty», - delingen Senat aqparatynda.\nOdan bólek, Lázzat Súleımen Sátbaev jáne Jezqazǵan qalalaryna baryp, memlekettik baǵdarlamalardyń júzege asyrylý barysymen tanysty. Senator Sátbaev qalasyndaǵy №1 qalalyq ortalyq aýrýhanaǵa arnaıy at basyn burdy. Atalǵan nysanǵa kúrdeli jóndeý júrgizý úshin memlekettik baǵdarlama aıasynda 223 mln teńge bólingen. Odan bólek, aýrýhana aýmaǵyn abattandyrýǵa 79 mln teńge qarastyrylǵan.\nBul medıtsınalyq mekeme 140-tan astam tósek-orynǵa eseptelgen. Onyń 120-ǵa jýyǵy táýlik boıy, 25-i kúndizgi statsıonar úshin. Koronavırýs pandemııasy bastalǵaly nysannyń juqpaly aýrýlar bóliminde 160 adam emdelip shyqty. Atalǵan bólim 30 oryndyq. Onyń ishinde 6-aýy reanımatsııalyq, 10-y júkti áıelderge arnalǵan. Nysan ókpeni jasandy jeldetý apparatymen jabdyqtalǵan.\n#Parlament #Senat #Qaraǵandy oblysy #Medıtsına #Aımaq